Aktualizovaný systém podpory
Integrovanej siete regionálnych rozvojových agentúr
1.	Úvod

Hlavnou úlohou regionálnej politiky vlády Slovenskej republiky, ktorá vyplýva z jej programového vyhlásenia, je zastaviť pokračujúci trend rastu regionálnych disparít účelnou kombináciou centrálnych rozvojových impulzov a parciálnych politík samosprávnych krajov tak, aby bol podporený harmonický a trvalo udržateľný rozvoj na celom území SR. Pri realizácii tejto úlohy aktívne pomáha aj Integrovaná sieť regionálnych rozvojových agentúr (IS RRA).
IS RRA je tvorená regionálnymi rozvojovými agentúrami, ktoré sú podporované z rozpočtu Ministerstva výstavby a regionálneho rozvoja SR. 
Regionálne rozvojové agentúry (RRA) sú neziskové organizácie, ktoré aktivizujú ekonomický a sociálny rozvoj regiónu. Často sa pri ich zakladaní uplatňuje princíp partnerstva inštitucionálnym spojením verejnej správy, súkromného sektora a tretieho sektora.
V roku 2000 sa vláda SR svojím uznesením č. 738/2000 o vytvorení integrovanej siete regionálnych rozvojových agentúr (v prílohe č. 1) rozhodla podporiť iniciatívy v regiónoch, ktoré viedli k zakladaniu regionálnych rozvojových agentúr. Uvedené agentúry boli zakladané rôznymi subjektmi za účelom podpory regionálneho rozvoja. Ich podpora zo strany Ministerstva výstavby a regionálneho rozvoja SR bola zameraná na poskytovanie dotácie na činnosť jednotlivých regionálnych rozvojových agentúr.
V súčasnosti je na základe zmluvy poskytovaná dotácia 34 agentúram (príloha č. 2). Súhrn výsledkov činnosti regionálnych rozvojových agentúr zaradených do Integrovanej siete regionálnych rozvojových agentúr za rok 2006 je obsahom prílohy č. 3.
RRA sú na základe predmetného uznesenia rozdelené na 2 skupiny. Vyššiu podporu majú agentúry sídliace v prioritne podporovaných regiónoch v zmysle Integrovaného plánu regionálneho a sociálneho rozvoja SR (IPRSR). IPRSR bol schválený uznesením vlády SR č. 923/1999. Za prioritne podporované regióny boli určené najmä okresy s vysokou mierou nezamestnanosti. 
Uvedené delenie je už v súčasnosti neaktuálne. Na vymedzenie prioritne podporovaných regiónov v aktualizovanom systéme podpory Integrovanej siete regionálnych rozvojových agentúr navrhujeme použiť dynamický systém kritérií, založený na štatistických ukazovateľoch, ktorý bude aktualizovaný každý rok.
Zároveň v materiáli o vytvorení integrovanej siete regionálnych rozvojových agentúr bola určená maximálna výška dotácie pre jednotlivé agentúry. Prioritne podporované RRA môžu získať finančnú podporu do výšky 1,2 mil. Sk, ostatné maximálne 0,54 mil. Sk. Avšak uvedená výška dotácie je nedostatočná na financovanie úloh, ktoré agentúry zabezpečujú pre Ministerstvo výstavby a regionálneho rozvoja SR. Zároveň obmedzuje možnosť primeraného odmeňovania RRA, ktoré dosiahli nadpriemerné výsledky. Na základe týchto skutočností navrhujeme zrušenie limitov pre poskytované dotácie. 
Ministerstvo výstavby a regionálneho rozvoja SR plánuje zapracovať do návrhu zákona o podpore regionálneho rozvoja pojem, postavenie a  rámec podpory Integrovanej siete regionálnych rozvojových agentúr, ktorý plánuje predložiť na rokovanie vlády SR v júni 2007. Na jeho základe bude vypracovaný výnos Ministerstva výstavby a regionálneho rozvoja SR, ktorý určí podrobné pravidlá poskytovania dotácie RRA zaradeným do Integrovanej siete regionálnych rozvojových agentúr.

2.	Ciele Integrovanej siete regionálnych rozvojových agentúr
 Integrovaná sieť regionálnych rozvojových agentúr napomáha trvalo udržateľnému hospodárskemu  rozvoju a sociálnemu  rozvoju  regiónov v súlade s regionálnou politikou štátnej správy a samosprávy. Pri dosahovaní uvedeného cieľa dodržiava princíp integrovaného a efektívneho využívania prostriedkov poskytovaných štátom, samosprávou a EÚ v regiónoch Slovenskej republiky.
RRA v Integrovanej sieti regionálnych rozvojových agentúr sa podieľajú najmä na nasledovných činnostiach: 
–	orientácia na rozvoj regiónov v súlade s operačnými programami,
–	aktivizovanie regiónu v oblasti získavania domácich a zahraničných grantov, 
–	budovanie vzťahu verejnosti k rozvoju regiónu a zvyšovanie informovanosti organizovaním školení, seminárov a výstav, ako aj prezentácií regionálnych projektov a iniciatív, 
–	budovanie partnerstiev, ako aj  spolupráca so subjektmi, ktoré sa podieľajú  na zabezpečovaní regionálneho rozvoja, 
–	poskytovanie informácií a poradenských služieb, predovšetkým v oblasti štrukturálnych fondov, 
–	vytváranie a aktualizácia regionálnych informačných systémov a databáz, 
–	spracúvanie štúdií a analýz v súlade s koncepciou rozvoja kraja a celého regiónu (najmä s programom hospodárskeho a sociálneho rozvoja samosprávneho kraja a obcí),
–	vypracúvanie, implementovanie a monitorovanie programov regionálneho rozvoja,
–	príprava a realizácia projektov na podporu regionálneho rozvoja,
–	podporovanie vstupu investícií do regiónov, 
–	organizovanie spolupráce so zahraničnými partnerskými organizáciami.
Cieľom IS RRA je využiť synergický efekt vzájomnej spolupráce a zdieľania spoločného potenciálu agentúr najmä pri poskytovaní informácií (publicite), monitorovaní rozvoja regiónov,  tvorbe projektov a odborného poradenstva.   
3.	Zaradenie regionálnej rozvojovej agentúry do Integrovanej siete regionálnych rozvojových agentúr
Do Integrovanej siete regionálnych rozvojových agentúr môže byť zaradená iba RRA, ktorej právna forma je záujmové združenie právnických osôb, založené podľa príslušných paragrafov Občianskeho zákonníka. Takáto právna forma umožňuje vytvárať priestor pre angažovanie sa širokého spektra regionálnych subjektov, ktorých záujmom je pomáhať rozvoju regiónu na princípe partnerskej spolupráce verejného, súkromného a tretieho sektora.
Regionálna rozvojová agentúra, ktorá má záujem o zaradenie do Integrovanej siete regionálnych rozvojových agentúr, podá žiadosť o zaradenie Ministerstvu výstavby a regionálneho rozvoja SR. 
Ministerstvo v prípade, že rozhodne o rozšírení IS RRA, preskúma potenciál žiadateľa na zabezpečenie rozvoja regiónu v území pôsobnosti žiadateľa v súlade so zámermi MVRR SR. Zároveň sa sleduje pokrytie územia regionálnymi rozvojovými agentúrami patriacimi do IS RRA a efektívna zóna pôsobnosti RRA, ktorá podala žiadosť o zaradenie. Základným kritériom je efektívnosť využitia vynaložených finančných prostriedkov. 
Pri rozhodovaní o akceptácii žiadosti sa zohľadní aj stanovisko príslušného samosprávneho kraja. MVRR SR má právo veta pri rozhodovaní o akceptácii žiadosti RRA o zaradenie do IS RRA a o poskytnutí prostriedkov z jeho rozpočtovej kapitoly na činnosť RRA.
V prípade, že ministerstvo rozhodne o akceptácii žiadosti regionálnej rozvojovej agentúry, zašle jej oznámenie o zaradení do Integrovanej siete regionálnych rozvojových agentúr. Od okamihu doručenia príslušného oznámenia má RRA právo používať logo Integrovanej siete regionálnych rozvojových agentúr.
4.	Vzťah Ministerstva výstavby a regionálneho rozvoja SR a regionálnej rozvojovej agentúry zaradenej do IS RRA 
MVRR SR koordinuje, usmerňuje, metodicky riadi a kontroluje Integrovanú sieť RRA tvorenú regionálnymi rozvojovými agentúrami. Na komunikáciu a rokovania s Ministerstvom výstavby a regionálneho rozvoja SR a inými subjektmi volia regionálne rozvojové agentúry zaradené do IS RRA svoj koordinačný, iniciatívny a poradný orgán – Radu zástupcov Integrovanej siete regionálnych rozvojových agentúr, ktorá pracuje v zmysle štatútu odsúhlaseného MVRR SR.
Právny vzťah medzi MVRR SR a regionálnymi rozvojovými agentúrami združenými v IS RRA je založený na zmluvnom základe. 
Každý rok je podpisovaná zmluva o poskytovaní dotácie na financovanie činnosti regionálnej rozvojovej agentúry (ďalej len zmluva), v ktorej  sú zadefinované vzájomné záväzky a úlohy.  Dotácia je poskytovaná na obdobie jedného kalendárneho roka.
Agentúre, ktorá je zaradená do IS RRA, môže byť poskytnutý príspevok na kapitálové výdavky v prípade, že jej technické vybavenie nie je dostačujúce. Dotácia na bežné výdavky môže byť použitá na činnosti priamo súvisiace s predmetom zmluvy a na prevádzku regionálnej rozvojovej agentúry. Predmetom zmluvy môže byť:
•	zabezpečenie činností v súlade s cieľmi Integrovanej siete regionálnych rozvojových agentúr,
•	zabezpečenie činností uvedených v pláne činnosti regionálnej rozvojovej agentúry na kalendárny rok,
•	zabezpečenie plnenia úloh delegovaných MVRR SR,
•	plnenie úloh zameraných na zvyšovanie efektívnosti Integrovanej siete regionálnych rozvojových agentúr a rozvoj spolupráce medzi jednotlivými regionálnymi rozvojovými agentúrami a euroregiónmi.
MVRR SR kontroluje, monitoruje a vyhodnocuje činnosť podporovaných RRA. Pri hodnotení regionálnych rozvojových agentúr MVRR SR spolupracuje aj s úradom príslušného samosprávneho kraja. Pokiaľ činnosť RRA nebude v súlade so zmluvou alebo s Etickým kódexom IS RRA, ministerstvo zváži možnosť vyradenia regionálnej rozvojovej agentúry z  IS RRA. Od dňa doručenia oznámenia o vyradení RRA nemá právo používať logo Integrovanej siete regionálnych rozvojových agentúr.
5.	Zásady podpory činnosti regionálnych rozvojových agentúr
Podpora činnosti RRA sa bude riadiť nasledovnými zásadami: 
Zásada I.
Štát bude každoročne prostredníctvom MVRR SR finančne a materiálne podporovať agentúry zaradené do IS RRA tak, aby v maximálnej možnej miere podporil realizáciu zámerov regionálnej politiky Slovenskej republiky. Pri určovaní výšky podpory bude braná do úvahy i ekonomická a sociálna rozvinutosť regiónu.
Zásada II.
Podmienkou získania štátnej dotácie je zabezpečenie finančných prostriedkov vytvorených vlastnou činnosťou. Uvedené prostriedky môžu pozostávať napr. z členských príspevkov, príjmov z aktivít RRA a z projektov implementovaných regionálnou rozvojovou agentúrou.
6.	Vzťah medzi jednotlivými RRA 
RRA medzi sebou kooperujú tak, aby si navzájom poskytli dôležité informácie a služby, efektívne využívali odborný a vedecký potenciál, ktorý majú v regionálnych podmienkach k dispozícii, čím sa zabezpečí synergický efekt v regióne. MVRR SR bude vytvárať priestor pre vzájomnú spoluprácu regionálnych rozvojových agentúr patriacich do IS RRA.